A BIZOTTSÁG 142/2007/EK RENDELETE
(2007. február 14.)
a 327/98/EK és az 1291/2000/EK rendelet rendelkezéseitől a rizs és a törmelékrizs behozatalára vonatkozó vámkontingensek keretében 2006 júliusára kiadott behozatali engedélyek tekintetében való eltérésről szóló 1610/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékben meghatározott engedmények végrehajtásáról szóló, 1996. június 18-i 1095/96/EK tanácsi rendeletre (1) és különösen annak 1. cikkére,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (2) és különösen annak 13. cikke (4) bekezdésére,
mivel:
(1)
Az 1610/2006/EK bizottsági rendelet (3) értelmében a rizs és a törmelékrizs behozatalára vonatkozó egyes vámkontingensek megnyitásáról és kezeléséről szóló, 1998. február 10-i 327/98/EK bizottsági rendelet (4) által megnyitott egyes behozatali kontingensek keretében a hántolt rizs, teljesen hántolt rizs vagy félig hántolt rizs behozatalához 2006 júliusára kiadott engedélyek érvényességét az érintett gazdasági szereplők kérelmére 2006. december 31-ig meghosszabbították. Ezenkívül a behozott rizs származására és KN-kódjára vonatkozóan bizonyos esetekben meg is könnyítették ezen engedélyek felhasználását.
(2)
A szóban forgó rendelkezések ellenére egyes behozatali engedélyeket érvényességi idejük alatt nem lehetett felhasználni a Közösségbe irányuló rizsbehozatali forgalom zavarai miatt, amelyeket mindenekelőtt a genetikailag módosított rizzsel fertőzött rizs amerikai piacon való jelenléte, valamint az ebből következő behozatali tilalom veszélye eredményezett. E sajátos körülményekre figyelemmel lehetővé kell tenni, hogy a tagállamok eltérjenek a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2000. június 9-i 1291/2000/EK bizottsági rendelettől (5), és eseti alapon feloldják a gazdasági szereplők által nyújtott biztosítékot, amennyiben bizonyos feltételek teljesülnek.
(3)
Lehetővé kell tenni azt is, hogy a tagállamok az érintett gazdasági szereplőknek visszaadják azon kiviteli engedélyeket, amelyeket a 327/98/EK rendelet 3. cikkével összhangban a behozatali engedély iránti kérelemhez csatoltak.
(4)
Az 1610/2006/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1610/2006/EK rendelet a következőképpen módosul:
1.
A következő 2a. cikkel egészül ki:
„2a. cikk
(1) Az 1291/2000/EK rendelet 35. cikkének (2) bekezdésétől eltérően a tagállamok esetenkénti vizsgálat után feloldhatják a 327/98/EK rendelet 4. cikkének (2) bekezdésében előírt, az említett rendelet 1. cikke szerinti azon behozatali engedélyekre vonatkozó biztosítékot, amelyeket érvényességi idejük alatt nem használtak fel, feltéve hogy:
a)
a behozatali engedély tulajdonosa az illetékes hatóságoknak visszaadja a fel nem használt behozatali engedélyeket, és kéri az azokra vonatkozó biztosíték feloldását;
b)
a tagállamok illetékes hatóságai megfelelő információkkal rendelkeznek annak megállapításához, hogy az érintett importőr jóhiszeműen járt el, és minden ésszerűen rendelkezésére álló eszközt felhasznált annak érdekében, hogy a behozatali engedélyeket érvényességi idejük alatt felhasználja.
(2) A kiviteli engedélynek a 327/98/EK rendelet 3. cikkének megfelelően a behozatali engedély iránti kérelemhez csatolt eredetijét visszaadják a behozatali engedély tulajdonosának, akinek a biztosítékát e cikk (1) bekezdése értelmében feloldották.”
2.
A 3. cikk a következő (3) bekezdéssel egészül ki:
„(3) A tagállamok elektronikus úton 2007. március 31-ig közlik a Bizottsággal azon fel nem használt behozatali engedélyek számát, amelyekre vonatkozóan a biztosítékot a 2a. cikknek megfelelően feloldották, valamint a Kombinált Nómenklatúra kódjai (KN-kódok) által érintett termékek mennyiségét (tonnában).”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 14-én.